Mill-Ħadd li ġej, vittmi ta’ vjolenza — b’mod partikolari dawk li għaddew minn vjolenza domestika jew insegwiment malizzjuż — ser ikunu jistgħu jiġu garantiti protezzjoni aħjar għalihom infushom fi kwalunkwe Stat Membru tal-UE. Ir-regoli l-ġodda jfissru li trażżin, protezzjoni u ordnijiet ta’ interdizzjoni maħruġa fi Stat Membru wieħed issa huma rikonoxxuti malajr u faċilment madwar l-UE permezz ta’ ċertifikazzjoni sempliċi. “Id-drittijiet tal-vittmi tal-vjolenza issa se jkunu garantiti anke barra minn pajjiżhom, kull fejn ikunu fl-Ewropa”, qalet Věra Jourová, il-Kummissarju tal-UE għall-Ġustizzja, Konsumaturi u Ugwaljanza bejn il-Ġeneri. “Fl-UE, huwa stmat li waħda minn kull tlett nisa jiffaċċjaw il-vjolenza f’xi punt f’ħajjithom u sfortunatament ħafna drabi din il-vjolenza fiżika ġejja minn xi ħadd qrib il-persuna, bħas-sieħeb tagħhom.” Ċittadin li jkun sofra abbuż domestiku issa se jkun jista' jħossu sigur li jivvjaġġa barra minn pajjiżu — billi sempliċiment jittrasferixxi l-ordni li tħarsu mit-trasgressur. Preċedentement, il-vittmi kellhom jgħaddu minn proċeduri kumplessi biex il-protezzjoni tagħhom tiġi rikonoxxuta fi Stati Membri oħra tal-UE — u jidħlu fi proċedura differenti għal ċertifikazzjoni f’kull pajjiż. Issa, tali ordnijiet ta’ protezzjoni ser ikunu rikonoxxuti faċilment fi kwalunkwe Stat Membru tal-UE, jiġifieri ċittadin li sofra vjolenza jista' jivvjaġġa mingħajr ma jkollu jgħaddi minn proċeduri kkumplikati. “Il-proċedura l-ġdida se tfisser li n-nisa jew l-irġiel li jsofru vjolenza jistgħu jkollhom il-protezzjoni li jistħoqqilhom u jkomplu b’ħajjithom. Ikunu jistgħu jagħżlu li jgħixu fi Stat Membru ieħor jew jivvjaġġaw għal btala, mingħajr ebda biża' għas-sigurtà tagħhom," żiedet tgħid Věra Jourová. Il-mekkaniżmu l-ġdid jikkonsisti f’żewġ strumenti separati: ir-Regolament dwar ir-rikonoxximent reċiproku ta’ miżuri ta’ protezzjoni f’materji ċivili u d-Direttiva dwar l-Ordni Ewropea ta’ Protezzjoni. Flimkien, iż-żewġ strumenti għandhom jiżguraw li l-vittmi kollha tal-vjolenza jkollhom il-possibbiltà li jiksbu ordnijiet ta’ protezzjoni rikonoxxuti fi kwalunkwe Stat Membru tal-UE. Il-mekkaniżmi jirriflettu d-differenzi fil-miżuri ta’ protezzjoni nazzjonali tal-Istati Membri, li jistgħu jkunu ta’ natura amministrattiva, ċivili jew kriminali. Ir-regoli flimkien se jiżguraw iċ-ċirkolazzjoni libera tal-aktar tipi komuni ta’ miżuri ta’ protezzjoni fi ħdan l-UE. Aktar appoġġ meħtieġ għal vittmi Il-ħtieġa għal appoġġ u protezzjoni tal-vittmi hija appoġġjata minn rapport ippubblikat illum mill-Aġenzija tal-Unjoni Ewropea għad-Drittijiet Fundamentali (FRA), li jikkonkludi li huma meħtieġa aktar servizzi ta' appoġġ immirati għall-vittmi fl-UE. Minkejja titjib, għad baqa’ sfidi għas-servizzi ta’ appoġġ għall-vittmi f’ħafna Stati Membri. Suġġerimenti speċifiċi għal titjib jinkludu l-iżgurar li l-vittmi jkollhom aċċess għal servizzi ta’ appoġġ immirati — inkluż appoġġ u counselling f’każ ta’ trawma, it-tneħħija ta’ ostakli burokratiċi għall-vittmi għal għajnuna legali, u li jiġi żgurat li n-nies ikollhom l-informazzjoni dwar id-drittijiet tagħhom u dwar is-servizzi disponibbli. Il-Kummissjoni Ewropea hija impenjata li ttejjeb id-drittijiet ta’ 75 miljun persuna li jisfaw vittmi ta’ reati kull sena. Fl-2012, Direttiva tal-UE li tistabbilixxi standards minimi għad-drittijiet, l-appoġġ u l-protezzjoni tal-vittmi madwar l-UE saret liġi (IP/12/1066) u ser issir vinkolanti fuq l-Istati Membri sas-16 ta’ Novembru 2015. B’miżuri bħall-ordnijiet ta’ protezzjoni madwar l-UE li jibdew japplikaw minn nhar il-Ħadd, u drittijiet minimi għall-vittmi, il-Kummissjoni Ewropea qed taħdem biex issaħħaħ id-drittijiet ta’ persuni li huma vittmi tal-kriminalità jkunu minn fejn ikunu, u jkun fejn ikun fl-UE fejn jaqgħu vittmi tal-kriminalità. Sfond Ir-Regolament dwar ir-rikonoxximent reċiproku ta’ miżuri ta’ protezzjoni f’materji ċivili rċieva l-appoġġ mill-Parlament Ewropew f’Mejju 2013 (MEMO/13/449) u minn Ministri fil-Kunsill tal-Ġustizzja f’Ġunju 2013 (IP/13/510), li jikkumplimenta d-Direttiva dwar l-Ordni Ewropea ta’ Protezzjoni, adottata f’Diċembru 2011. Iż-żewġ strumenti jidħlu fis-seħħ fil-11 ta’ Jannar 2015. F’konformità mat-Trattat ta’ Lisbona, id-Danimarka mhux ser tieħu sehem. Sabiex issaħħaħ miżuri eżistenti nazzjonali u tal-UE dwar id-drittijiet tal-vittmi, il-Kummissjoni Ewropea pproponiet, fit-18 ta’ Mejju 2011, pakkett ta’ miżuri (IP/11/585) biex jiġi żgurat livell minimu ta’ drittijiet, appoġġ u protezzjoni għall-vittmi fl-UE kollha. Hija inkludiet id-Direttiva dwar id-drittijiet tal-vittmi, ir-Regolament dwar ir-rikonoxximent reċiproku ta’ miżuri ta’ protezzjoni f’materji ċivili, u Komunikazzjoni tal-Kummissjoni li tippreżenta l-azzjoni attwali u futura relatata mal-vittmi. Għal aktar tagħrif